Vnsen fruntlyken grot alle tyth tho forne. Ersamen forsychtygen wyssen heren vnd goden frunden, sal jwer ersamen wytlyk syn, dat for vns ys komen vnse medebroder vnd lytmathe des raedes Eyryck Schalm vnd heft syck for vns beklaget wo he bynnen Danske gewessen ys jnt jaer xv(c) vnd xxiij om trenth xiiij dach nae sunt Johans dach vnd solde daer ayn gelanget syn, welker sake haluen dat he nycht solde recht gewessen syn in synen saken, daer dorch he daer moyste borgen stellen, vnd ons allen wol wytlyken yss, dat he de tyt aff gesegelt wass van Orgronth vnd dat he rechtfardych jn syner reysse wass, dat wy alle myt onsen eyden beholden wyllen, so ons Got help vnd de hylgen. Ock so wy fornomen hebben, dat forbenomet Eyryck daer heft for syck tho borgen geseth Hans Koneredh, so ys onser aller bede vnd boger, gy dem forbenomet Hans wyllen syne borgeschap qwyt geuen, dat wyllen wy alle tyth thegen eynen grotteren ayn jwer ersammeheyt forschulden, dat Got ken, dem wy jwer lyeffden bofellen myt lyff vnd selle. Geschreuen vnd gegeuen yn Abo des dynsdagh nae Marya gebort jnt jaer ons Heren dusent wyff hondert vnd fyer vnd twyntych, vnder vnser stat syngeneth. Borgemester vnd raetman der stat Abo. Adress: Den ersammen vorsichtygen vnd wyssen heren borgemester vnd raetman der stat Danske, onsen goden frenden vnd gonneren.